Just viimane saigi piisaks karikas, miks äkilise loomuga mees otsustas sõdurpoistelt aru pärima minna. Paraku võttis äkilises loomuga mees sõnumi mõjusamaks edastamiseks kaasa ka oma jahipüssi.

23. mai õhtul sai politsei teate, et Lääne-Virumaal Kadrina vallas Ohepalu külas ähvardas 56aastane mees jahipüssiga väidetavalt tema territooriumil viibinud ajateenijaid. Politsei- ja piirivalveameti pressiesindaja Kerttu Kralli teatel sooritas mees ka ühe hoiatuslasu õhku. Politsei alustas täpsemate asjaolude väljaselgitamiseks kriminaalmenetluse paragrahvi järgi, mis käsitleb avaliku korra rasket rikkumist.

Ivo kirjeldab toimunut järgnevalt. "Ega ma ikka kohe ka püssi haaranud. Esimene intsident oli meil õppustega juba 2002. aastal, kui raskete masinatega tallati minu kuusenoorendikus. Mõned aastad tagasi lendasid aga lennukid nii madalalt, et lööklainest sai kahjustada ühe kuuri katus. Viimaste õppuste jamad hakkasid pihta tegelikult juba esmaspäeval,“ räägib ta.

"Palusin, et major Kurg tuleks vaataks olukorra üle. Teisipäeva hommikul vaatan, et ühes minu männinoorendikus on sõjavägi oma rasketehnikaga sees. Suuremaid puid sai viga kakskümmend, lisaks väiksemad. Emotsioonid lõid selle peale lakke, et trambitakse oma inimeste vara. Need puud olen istutanud ju minu laste ja lastelaste tarvis.“

Ivo ütleb, et käskis ajateenijatel oma metsast ära minna, kuid talle vastatud, et ülemuse käsuta ei minda kuskile. "Küsisin siis, et kas see maa kuulub ülemusele? Mu kõrge vererõhk tõusis veelgi, kuid asi sai lahenduse ja grupp liikus lähedal asuva lepavõsa suunas. Siis hakkas teatritükk. Olin majast umbes saja meetri kaugusel küttepuuaparaadi juures, kui naine järsku röökima hakkas. Vähemalt kümneliikmeline grupp liikus mööda teed läbi majahoovi, aga naine ajas nad ära. Siis öeldi, et varsti tulevad ameeriklaste helikopterid,“ meenutab Ivo. "Hakkas meeletu lärm. Helikopterid lendasid maja kohal umbes viiekümne meetri kõrgusel, samal ajal, kui minu teine lapselaps magas. Siis tuli hoovi mingi luurerühm, neid üle ei lugenud, aga inimest nelikümmend. Seegi olukord lahenes rahulikult.“

Küttepuude tegemisega raha teeniv mees võttis traktori ja läks metsa. Ta ei üllatunudki väga, kui tema metsast kaks Jeepi välja sööstsid.